Táto metóda si najprv vyžaduje čistenie kruhovej konštrukcie od nánosov, sedimentov a kalov. Ďalším krokom je sušenie obsahu rúry, čím zaistíme maximálny možný prietok. Potom zameriame celú dĺžku poškodeného úseku, pričom počítame s rezervou a presahom. Ak sú na trase bočné prípoje, označíme ich pre opätovné sfunkčnenie.
Vhodnú textíliu naimpregnujeme pod vákuom epoxidovou živicou, a to pomocou valcového lisu. Hmotu dôsledne roztlačíme, aby sme zabránili vzniku vzduchových bublín a kazov v štruktúre materiálov. Len precíznou prípravou a impregnáciou docielime kvalitné formovanie.
Hotový materiál vložíme do inverzného zariadenia a sanačný rukáv zavedieme do potrubia pod tlakom vzduchu a pod dohľadom inšpekčnej kamery. Vytvrdzovací proces urýchlime tak, že zvýšime vnútornú teplotu pomocou parného generátora, prípadne prietokom horúcej vody či odporového vlákna. V sanačnom rukáve udržiavame stabilný tlak.
Ak je prípojka alebo trasa ukončená v mieste, ku ktorému sa nedá fyzicky dostať, môžeme použiť kalibračný rukáv – ukončenie sanovaného úseku vyformuje do požadovaného tvaru. Po vytvrdení a kontrole potrubnou kamerou väčšinou pracujeme s vysokorýchlostnou potrubnou frézou a upravíme vstupný otvor na požadovaný priemer.